**El nou parc urbà de salut del TecnoCampus s’obre al públic**

*Ha suposat una inversió de 17.000€ euros*

El TecnoCampus ha posat avui posa en funcionament un parc urbà de salut, que consta d'un circuit de *wellness* i un circuit esportiu, situat just al davant de l'edifici del parc, al passeig marítim. Pel que fa al circuit de *wellness*, consta de set aparells de treball cardiorespiratori, mobilitat de les extremitats superiors, treball de força del tronc superior i inferior, i de flexibilitat. El circuit esportiu consta també de set aparells, en aquest cas per treballar la força, l'equilibri o la flexibilitat. La inversió total en la instal·lació ha estat de 17.000 € euros.

L’acte ha consistit en una visita a les instal·lacions, i en una presentació dels equipaments de què a partir d’ara podran gaudir els usuaris. La presidenta de la Fundació TecnoCampus, Dolors Guillén, ha destacat la feina feta pels responsables dels projecte Campus Saludable, i ha apuntat que “el parc és una mostra més de la voluntat del TecnoCampus d’acostar-se a la ciutat”. L’alcalde, David Bote, ha apuntat que “l’aposta per la salut és estratègica, i es plasma en iniciatives com aquest parc urbà de salut”.

Posteriorment, s’han dut a terme activitats obertes a tota la ciutadania: activitats de dinamització dels aparells, de Chi Kung , d'estiraments i de running. Hi ha participat una cinquantena de persones.

 La posada en marxa d’aquest equipament respon per una banda a la voluntat d’engegar iniciatives que, vinculades a l’activitat habitual del TecnoCampus, connectin l’equipament amb la ciutat. En aquest cas, el TecnoCampus imparteix estudis de l’àmbit de la salut, i té com a projecte transversal el “Campus saludable”, que vol incentivar els hàbits saludables entre tota la comunitat d’estudiants, empresaris i visitants.

El parc es defineix com un gimnàs a l'aire lliure en un entorn natural, obert per a tothom (de totes edats i nivells de condició física) 365 dies a l'any les 24 hores al dia. Els circuits d'activitat física per a la salut són una proposta per a una millora del nivell d'activitat física, amb reducció del sedentarisme, i del benestar social.

Més informació:
Oriol Ribet
Telf. 93 741 49 60 / 678 794 288
[www.tecnocampus.cat](http://www.tecnocampus.cat)